དེ་རིང་འཇིགས་བྱེད་དཔའ་བོ་གཅིག་པའི་དབང་བྱེད་རྒྱུ་དང་།རྗེ་རིན་པོ་ཆེས་འཇིགས་བྱེད་ལྷ་བཅུ་གསུམ་མའི་སྒྲུབ་ཐབས་ཀྱི་མཚན་ལ་སྒྲུབ་ཐབས་ཟ་མ་ཏོག་གསུངས་པ་རེད།དཔའ་བོ་གཅིག་པའི་སྒྲུབ་ཐབས་བདུད་ལས་རྣམ་རྒྱལ་ཞེས་གསུངས་འདུགམཚན་ལ་བདུད་ལས་རྣམ་རྒྱལ་གསུངས་པ་ལྟར་བཅུ་གསུམ་མའི་བདག་བསྐྱེད་ཀྱི་ནང་དུ་ཕལ་ཆེར་ཁྲོ་བཅུ་དེ་མི་འདུག་བསམ་བྱུང་།དཔའ་གཅིག་དུ་ཁྲོ་བཅུ་དེའང་གསུངས་ཡོད་པ་རེད།ནམ་རྒྱུན་ང་རང་ཚོས་དཔའ་བོ་གཅིག་པ་ཆགས་མེད་ཀྱིས་འདོན་དགོས་ཀྱི་ཡོད་པ་རེད་ལ།དེའི་ཐོག་ལ་ཁྲོ་བཅུའི་སྔགས་རིང་དེ་ལ་ཁྱོད་རང་ཚོས་དོན་གཉེར་བྱས་ནས་བློ་ལ་བཟུང་སྟེ།དུས་དང་དུས་ལ་ཁྲོ་བཅུའི་སྔགས་རིང་དེ་བཏོན་པ་ཡིན་ན་ཡག་པོ་ཡོད་པ་རེད།དེ་ནས་ཁ་ཉིན་ཞུས་ཟིན་པ་ལྟར་རྡོ་རྗེ་འཇིགས་ལ་བྱེད་ཞི་ཁྲོ་སྐུ་གཉིས་ཀ་ཚང་བ་ཞི་ཁྲོ་སྦྲགས་སྒྲུབ་ཡོད་པ་དེ་ཐུན་མོང་མ་ཡིན་པ་རེད།བདེ་གསང་ལ་སོགས་པ་གཞན་པ་ཚོར་དེ་ལྟ་བུའི་ཞི་ཁྲོ་སྦྲགས་སྒྲུབ་ཀྱི་གནད་དེ་དག་གསུངས་ཡོད་པ་མ་རེད།འཇིགས་བྱེད་ལ་རྒྱལ་ཀུན་མཁྱེན་པའི་རང་གཟུགས་འཕགས་པ་འཇམ་དཔལ་གྱི་ཞལ་གཅིག་དང་།ཞི་ཁྲོ་སྦྲགས་སྒྲུབ་བྱེད་ཆེད་དུ་འཇམ་དཔལ་གྱི་ཞལ་ཞི་བའི་ཉམས་ཡོད་པ་ཡིད་ནས་ཡུལ་ཙམ་དྲན་པ་དེ་ཙམ་མ་གཏོགས་དྲག་པོའི་རྣམ་པ་མེད་པ་དང་།དེ་ནས་སྲིན་ཞལ་དེ་ཞལ་རས་ཁྲག་འཛག་མ་ཟེར་བ་དེ་གང་ལྟར་སྙིང་རྗེའི་རང་གཟུགས་འཕགས་པ་སྤྱན་རས་གཟིགས་དྲག་ཏུ་ཁྲོས་པ་རྟ་མགྲིན་གྱི་ཞལ་རས་ཤིག་རེད།ཡང་།འཇིགས་བྱེད་ཀྱི་ལས་ཚོགས་ཁ་ཤས་སུ་རྟ་མགྲིན་ཐུགས་ཀ་ལ་སྒོམ་རྒྱུ་དེ་འདྲའང་ཡོང་གི་འདུགདེ་ཡིན་ཀྱང་རེད།མཁྱེན་པ་དང་བརྩེ་བ་གཉིས་ག་དུས་ཡིན་ནའང་མཉམ་དུ་འགྲོ་དགོས་པ་ཞིག་ཆགས་ཀྱི་ཡོད་པ་རེད།དེར་བརྟེན་ཁྲོ་བཅུའི་སྔགས་རིང་དེར་ཁྱོད་རང་ཚོས་དོ་སྣང་ཞིག་བྱོས།དེ་བཞིན་ཁྲོ་བཅུ་བསྲུང་འཁོར་སྒོམ་པའི་སྐབས་སུ་ཁྲོ་བཅུའི་སྔགས་རིང་བསགས་ནས་གནད་བཞི་སོགས་ཁྲོ་བཅུའི་སྐབས་སུ་དམིགས་རིམ་བྱེད་རྒྱུ་མང་པོ་ཡོད་པ་རེད།གཙོ་བོ་འཇིགས་བྱེད་ཀྱི་བདག་བསྐྱེད་བཏོན་ནའང་ཞི་ཁྲོ་སྦྲགས་སྒྲུབ་ཀྱི་བསམ་བློ་གཏོང་བ་དེ་གལ་ཆེ་ཤོས་རེད།མཁྱེན་སོང་ངམ།དེ་ཡང་།གཟུགས་མཆོག་མཆོག་ཏུ་དྲག་པོ་ཆེ།།དཔའ་བོ་མཆོག་གི་སྤྱོད་ཡུལ་ཅན།།གདུལ་དཀའ་འདུལ་བའི་དོན་མཛད་པ།།རྡོ་རྗེ་འཇིགས་བྱེད་ལ་ཕྱག་འཚལ།།ཞེས་དང་།ནམ་རྒྱུན་གསུངས་སྲོལ་དུའང་།རྡོ་རྗེ་འཇིགས་བྱེད་ཐོག་བཟུང་ནས།།ཁྲོ་བོ་ཆོས་རྒྱལ་ལག་ཆར་འཕྱར།།ཟེར་བ་ལྟ་བུ་དང་།ཞལ་དགུ་འབར་བས་སྲིད་པ་ཟ་ཞིང་བརྔུབ་ཟེར་བ་ལྟ་བུ་ནི་སྙན་ངག་གི་སྐད་ཆ་རེད།ཡིད་ཆེས་བྱ་རྒྱུ་ཧ་ཅང་ཁག་པོ་རེད།ཞལ་དགུ་འབར་བས་སྲིད་པ་ཟ་ཞིང་བརྔུབ་ཐུབ་ཀྱི་ཡོད་ན་འཛམ་བུ་གླིང་འདིའི་མི་སྡུག་ཅག་ཚོ་བརྔུབ་བཞག་ན་ཡག་ཤོས་རེད།འཇིག་རྟེན་བཀོད་པ་པོས་བཀོད་པའི་ནང་དུ་མི་སྡུག་ཅག་དེ་འདྲ་ཡོད་པ་ག་རེ་བྱས་ནས་དཀོན་མཆོག་གིས་བཀོད་པ་རེད་ཅེས་ཟེར་དུས་ཡེ་ཤུ་ཆོས་པ་ཚོར་དཀའ་ངལ་གཅིག་རེད།ང་རང་ཚོ་ལའང་རྔུར་ཡ་གི་ནུས་པ་ཡོད་བཞུན་དུ་སྡིག་ཅག་དེ་དག་ག་རེ་བྱས་ནས་བཞག་པ་རེད།གཅིག་མཚུངས་རེད།